ການສຶກສາຂັ້ນອະນຸບານຂອງຈີນໝາຍເຖິງການສຶກສາເດັກນ້ອຍກ່ອນໄວຮຽນຄືແຕ່ 0 ຂວບຫາ 6 ຂວບ.
ຢູ່ຈີນ, ການສຶກສາຂັ້ນອະນຸບານຕົ້ນຕໍແມ່ນຢູ່ໃນໂຮງຮຽນອະນຸບານຫລືຫ້ອງກຽມປະຖົມ. ກະຊວງສຶກສາທິການຈີນໄດ້ອິງຕາມຄວາມສາມາດດ້ານເຕີບໃຫຍ່ແລະຈຸດພິເສດດ້ານຈິດໃຈຂອງເດັກນ້ອຍທີ່ມີອາຍຸຕ່າງກັນ,ແລ້ວຈັດວາງໂຄງການການສຶກສາຂັ້ນອະນຸບານ. ອົງການການສຶກສາອະນຸບານຕ່າງໆຕ້ອງອິງຕາມໂຄງການການສຶກສາ,ດຳເນີນການສຶກສາແລະການອົບຮົມເດັກນ້ອຍໃນດ້ານການສຳນຶກຮູ້,ພາສາ,ຕົວເລກແລະຮີດຄອງດຳລົງຊີວິດເປັນຕົ້ນ.
ຢູ່ຈີນ, ໂດຍທົ່ວໄປແລ້ວ,ໂຮງຮຽນອະນຸບານແມ່ນຮັບເອົາເດັກນ້ອຍທີ່ມີອາຍຸແຕ່ 3 ຂວບຫາ 6 ຂວບ,ແລະກໍມີໂຮງຮຽນອະນຸບານບາງແຫ່ງຮັບເອົາເດັກນ້ອຍທີ່ມີອາຍຸນ້ອຍກວ່າ. ປັດຈຸບັນ,ຈີນມີໂຮງຮຽນອະນຸບານປະມານ 1 ແສນ 5 ໝື່ນຫລັງ,ມີແຕ່ເດັກນ້ອຍໄວອະນຸບານກວ່າ 30% ພວມຮັບການສຶກສາຢູ່ອົງການການສຶກສາ,ເດັກນ້ອຍເຫຼືອນັ້ນສ່ວນຫລາຍແມ່ນຄອບຄົວເບິ່ງແຍງຍ້ອນສາເຫດຕ່າງໆຄືອາຍຸຫລືເງື່ອນໄຂເສດຖະກິດເປັນຕົ້ນ.
ໂຮງຮຽນອະນຸບານຂອງຈີນແບ່ງເປັນສອງຊະນິດຄືພາກລັດແລະພາກເອກະຊົນ. ໂຮງຮຽນອະນຸບານທີ່ລັດຈັດຂຶ້ນສ່ວນຫລາຍໄດ້ສ້າງດົນແລ້ວ,ມີບົດຮຽນການສຶກສາແລະເບົ້າແບບສຸກງອມ, ຄ່າໃຊ້ຈ່າຍກໍຕ່ຳ; ໂຮງຮຽນອະນຸບານຂອງເອກະຊົນພັດເກັບຄ່າສູງ, ຕ່າງມີເອກະລັກພິເສດຂອງຕົນ, ແລະສາມາດອິງຕາມຄວາມຕ້ອງການຂອງຕະຫລາດ, ສັບຊ້ອນຢ່າງທັນການຕໍ່ເນື້ອໃນແລະວິທີການສຶກສາເປັນຕົ້ນ. ຄຽງຄູ່ກັບການພັດທະນາເສດຖະກິດຕະຫລາດ, ໂຮງຮຽນອະນຸບານຂອງເອກະຊົນນັບມື້ນັບເພີ່ມຂຶ້ນ, ປັດຈຸບັນກວມປະມານ 30%.